**Kratek opomnik za uveljavljanje ukrepov kmetijske politike za leto 2022**

Spoštovani nosilci kmetijskih gospodarstev.

Posredujemo vam informacije o rokih in postopkih oddaje vlog in zahtevkov ter novostih pri ukrepih kmetijske politike za leto 2022. Podrobne informacije najdete na spletni strani Agencije RS za kmetijske trge in razvoj podeželja, v Navodilih za uveljavljanje ukrepov kmetijske politike 2022.

**UVELJAVLJANJE UKREPOV KMETIJSKE POLITIKE ZA LETO 2022**

**Opozarjamo vas, da se je zaradi ugotovitev revizije Evropske komisije, ki je potekala avgusta 2018, že z lanskim letom ukinil samodejni prenos plačilnih pravic v primeru spremembe nosilca kmetije med člani kmetije in samodejni prenos nosilca na že oddani zbirni vlogi. To pomeni, da je potrebno ob vsaki spremembi nosilca kmetijskega gospodarstva, tudi če gre za spremembo med člani kmetije, izvesti prenos plačilnih pravic z oddajo *Vloge za prenos plačilnih pravic*. Za leto 2022 se pri izplačilih upoštevajo plačilne pravice, za katere se *Vloga za prenos plačilnih pravic* odda na ARSKTRP do 28. 2. 2022.**

1. **ROKI ZA ODDAJO**

* **Rok za oddajo zbirne vloge (v nadaljevanju: ZV):** od 24. 2. do 6. 5. 2022.
* **Rok za vložitev *Zahtevka za operacijo******dobrobit živali – drobnica* oziroma *Vloge za izplačilo podpore za rejo drobnice*** je najpozneje do 5. 5. 2022. Vložitev po tem datumu ne omogoča izpolnjevanja pogojev.
* **Zamudni rok:** od 7. 5. do 31. 5. 2022. NE ZAMUJAJTE, ker se vam za vsak delovni dan zamude izplačila znižajo za 1 % oz. 3 % za shemo osnovnega plačila v primeru dodelitve plačilnih pravic iz nacionalne rezerve.
* **Spremembo ZV** sporočite ARSKTRP najpozneje do 31. 5. 2022. Spremembe ne pomenijo znižanja plačil, razen za novo dodane vloge ali zahtevke (1 % znižanja plačil na delovni dan).
* **Spremembo kmetijske rastline** morate sporočiti tudi po 31. 5. 2022 v naslednjih primerih**:**
  + če spremenjena kmetijska rastlina vpliva na višino plačila za ukrep EK;
  + če na njivskih površinah, ki so vključene v ukrep KOPOP, posejete drugo kmetijsko rastlino, kot je navedena v ZV;
  + če spremenite vrsto zelenjadnice oz. datum setve ali sajenja ali predvidenega spravila, ki jih navedete na obrazcu *»Prijava zelenjadnic in obdobij prisotnosti«* - spremembe morate sporočiti ARSKTRP vsaj tri dni pred iztekom datumov setve ali sajenja ali predvidenega spravila;
  + če spremenjena kmetijska rastlina vpliva na izpolnjevanje pogojev za zeleno komponento;
  + če gre za konopljo ali vrtni mak - spremembo je treba sporočiti tudi, če katerokoli kmetijsko rastlino nadomestite s konopljo ali vrtnim makom;
  + če spremenite lokacijo naknadnih posevkov ali podsevkov trave ali podsevkov stročnic za zagotavljanje površin z ekološkim pomenom - spremembo lokacije sporočite ARSKTRP najpozneje do 15. 8. 2022.

Prosimo, da sporočite spremembe kmetijskih rastlin tudi v primerih, ko to ne vpliva na višino izplačila, zaradi uvajanja novih poenostavljenih postopkov za naslednje programsko obdobje.

**Drugi pomembni datumi, ki so drugačni od datuma za oddajo ZV:**

* ***»Obrazec za oddajo in prejem živinskih gnojil, digestata ali komposta*«** oddate najpozneje do 15. 12. 2022, podpisan s strani oddajalca in prejemnika.
* *»****Zapisnik o prigonu živali na pašo na planino ali skupni pašnik«*** za govedi najprej posredujete pooblaščeni veterinarski organizaciji, in sicer vsaj štiri dni pred posredovanjem tega zapisnika ARSKTRP oz. najpozneje 15 dni po prigonu. ARSKTRP posredujete zapisnik najpozneje do 30. 6. 2022.
* *»****Vloga za izstop iz sheme za male kmete za leto 2022«*** se lahko odda do 6. 5. 2022.
* **Primer višje sile ali izjemnih okoliščin** pisno sporočite ARSKTRP na predpisanem obrazcu v roku 15 delovnih dni od dneva, ko to lahko storite in priložite ustrezna dokazila.
* *»****Izjavo o odgovornosti in upravljanju kmetije v primeru mladega kmeta****«* pošljete do 31. 5. 2022.
* ***»Izjavo o prenosu kmetijskega gospodarstva in zahtevo za plačilo v primeru prenosa celotnega kmetijskega gospodarstva po roku za pozno predložitev zbirne vloge za leto 2022«*** je v primeru spremembe nosilca treba poslati takoj, ko pride do spremembe nosilca ter najpozneje do 2. 11. 2022.

1. **IZPOLNJEVANJE IN VLAGANJE ZV**

ZV morajo vložiti nosilci KMG, ki:

* v letu 2022 uveljavljajo katerikoli ukrep kmetijske politike;
* so zavezanci za izpolnjevanje zahtev navzkrižne skladnosti, ker so prejemniki podpore za prestrukturiranje in preusmeritev vinogradov oziroma podpore za zeleno trgatev;
* dajejo v promet živinska gnojila;
* so zavezanci za prijavo površin posebnih kultur;
* so člani ali bodo v koledarskem letu 2022 postali člani organizacije proizvajalcev v skladu s predpisi o priznavanju organizacij v posameznem sektorju;
* so člani ali bodo v koledarskem letu 2022 postali člani skupin proizvajalcev za skupno trženje;
* so zavezanci za oddajo ZV v skladu s predpisom, ki ureja dopolnilne dejavnosti na kmetiji: predelava primarnih kmetijskih pridelkov, prodaja kmetijskih pridelkov in izdelkov s kmetij ter turizem na kmetiji, ki je gostinska dejavnost;
* so prejemniki sredstev za ukrep odpravljanje zaraščanja na kmetijskih zemljiščih;
* so vključeni v petletne obveznosti (ukrep KOPOP oz. EK).

ZV izpolnite elektronsko in vložite sami ali preko pooblaščenca. Dostop do aplikacije za elektronski vnos je preko spleta na: *http://e-kmetija.gov.si*. Za prijavo v sistem elektronskega poslovanja je treba pridobiti digitalno potrdilo kvalificiranega overitelja (certifikat). Če zbirno vlogo vlaga pooblaščenec, se mora pred elektronsko vložitvijo vloge registrirati do 29. aprila 2022 tako, da pošlje skenogram izpolnjene in podpisane *»Vloge za registracijo pooblaščenca in pooblastila za elektronsko vložitev zbirne vloge 2022«* na elektronski naslov: **aktrp@gov.si** ali po pošti na naslov: **ARSKTRP, Dunajska 160, 1000 Ljubljana**. Tehnična navodila za prijavo v aplikacijo in podpis vloge so na voljo na spletni strani ARSKTRP, v storitvi *»Oddaja zbirne vloge za leto 2022«* (<https://www.gov.si/zbirke/storitve/oddaja-zbirne-vloge-za-leto-2022/>), naslov dokumenta *»Tehnična navodila za vnos zbirnih vlog in programov aktivnosti 2022«.*

1. **PRIPRAVA NA ODDAJO ZV IN UREDITEV PODATKOV V REGISTRIH**

Na spletni strani »[*https://www.gov.si/zbirke/storitve/oddaja-zbirne-vloge-za-leto-2022/*](https://www.gov.si/zbirke/storitve/oddaja-zbirne-vloge-za-leto-2022/)« (v storitvi *»Oddaja zbirne vloge za leto 2022«*), ARSKTRP objavi t.i. »predtisk« - vnaprej pripravljen obrazec »[*http://pregled.arsktrp.gov.si/predtisk22.php*](http://pregled.arsktrp.gov.si/predtisk22.php)*«*, ki vključuje podatke iz RKG na dan 23. 1. 2022 in informacije, pomembne za uveljavljanje ukrepov. Vsi nosilci lahko od 31. 1. 2022 dalje preverite stanje GERK-ov in stanje morebitnih drugih napak v RKG z vnosom KMG-MID številke na spletnem pregledovalniku »*http://rkg.gov.si/GERK/WebViewer/«* oz. z veljavnim spletnim certifikatom v eRKG na spletnem naslovu »*http://rkg.gov.si/GERK/eRKG/«*, kjer so dostopni tudi vsi grafični kontrolni sloji za leto 2022.

Če so podatki v RKG neusklajeni oz. če ni določen namestnik nosilca, je dodano opozorilo. Neusklajene podatke je treba uskladiti na upravni enoti najpozneje en dan pred vnosom ZV, sicer vnos ZV ni mogoč. Pred obiskom upravne enote se obvezno naročite po telefonu. Tudi če opozorila ni, na upravni enoti uredite svoje GERK-e, če je prišlo do spremembe rabe ali oblike, da bo GERK vrisan skladno s stanjem v naravi.

**Ob spremembi nosilca KMG med 24. 2. - 31. 5. 2022, v primeru, da je ZV že vložena, je najprej treba izvesti umik ZV, šele nato se lahko izvede sprememba nosilca v RKG. Posebno pozorni bodite pri shemah neposrednih plačil.**

1. **IDENTIFIKACIJA IN REGISTRACIJA ŽIVALI**

**4.1 *Evidenca imetnikov rejnih živali (EIRŽ)*: vsa gospodarstva, ki redijo živali, tudi tista, ki redijo le enega prašiča, se morajo vpisati v EIRŽ** in registrirati gospodarstvo. Če imetnik prodaja prašiče na taka gospodarstva, svetujemo, da kupce opozori, da morajo registrirati gospodarstvo.

**4.2 *Evidenca rejnih živali (ERŽ)*:** nosilec KMG v ERŽ sporoči **podatke o staležu rejnih živali po vrstah in kategorijah na 1. 2. 2022** ob oddaji ZV. Pri vpisu staleža prašičev bodite pozorni na spremembo pri kategorijah prašičev, predvsem na točnost vpisovanja staleža in turnusa pri kategorijah 'kmečka reja prašičev' in 'prašiči pitanci od 30 kg dalje, pitani na višjo težo'. Hkrati sporočite tudi podatke o letni količini neposredno prodanega kravjega mleka, vključno z mlekom, uporabljenim za mlečne izdelke, ki so namenjeni neposredni prodaji.

**4.3 *Dostop do spletnega portala Volos:*** imetniki goveda, prašičev, drobnice in kopitarjev, ki imajo urejen vpis v *Evidenco imetnikov rejnih živali*, lahko zaprosijo za dostop do spletnega portala Volos. Dostop omogoča vnos nekaterih dogodkov, pregledovanje podatkov za njihovo gospodarstvo, naročanje nekatere dokumentacije, izpis elektronskega registra goveda na gospodarstvu, oddajanje nekaterih vlog za kopitarje in drugo. Imetnik za dostop zaprosi z oddajo ustrezne vloge. Obrazec in ostale informacije so objavljene na spletem naslovu »*https://www.gov.si/zbirke/storitve/dostop-do-spletnega-portala-volos«.*

Imetnikom svetujemo, da **vsak vnos podatkov skrbno preverijo**. Imetniki goveda lahko podatke preverijo preko modula *»Dnevno poročilo«* ali »*Poizvedba po št. živali*«. Imetniki drobnice in prašičev lahko podatke preverijo preko modula *»Poizvedba po št. spremnega lista«* in *»Seznam premikov na gospodarstvu«*.

Če imetnik živali iz kakršnegakoli razloga ne more dostopati do spletnega portala Volos, to ni opravičljiv razlog za prepozno vnesene podatke. Imetnike prosimo, da v takem primeru podatke v priglasitvenem roku priglasijo preko pooblaščenih organizacij (veterinarska ambulanta ali kmetijsko-gozdarski zavod).

**4.4 *Centralni register kopitarjev (CRK)*:** za ukrepe kmetijske politike se podatki o kopitarjih prevzamejo iz CRK. Med drugim sta pomembna starost in število kopitarjev, za pravilen izračun obtežbe pa je pomemben tudi podatek o vrsti oz. kategoriji kopitarja. Koeficient GVŽ za odrasle konje znaša 1,0, za žrebeta do 1 leta ter za konje-ponije, osle, mule in mezge pa 0,5. Zahteva za identifikacijo kopitarja mora biti vložena najpozneje 30 dni po rojstvu, da se kopitarja najpozneje 7 dni po prejetju vloge vpiše v register in se mu dodeli identifikacijska številka (ULN), ki je eden od pogojev za uveljavljanje ukrepov. Nosilec KMG, ki uveljavlja ukrepe, mora poskrbeti, da so v CRK ustrezno sporočeni premiki (prihod).

1. **POSTOPEK REGISTRACIJE OBRATOV NA PODROČJU PRIMARNE PRIDELAVE**

Na obrazcu za registracijo obrata na področju primarne pridelave so polja predizpolnjena s podatki iz zadnje vloge, ki je bila registrirana v *Register obratov*. Nosilec dejavnosti mora podatke skrbno preveriti. Če je prišlo v letošnjem letu do sprememb, je nosilec dejavnosti dolžan podatke spremeniti oz. dopolniti, če se ti razlikujejo od tistih, ki jih vsebuje predtiskana vloga.

1. **SPREMEMBE SHEM NEPOSREDNIH PLAČIL**

**Nacionalna ovojnica za neposredna plačila bo za koledarsko leto 2022** znašala 131,5 mio € in bo enaka kot je bila za koledarsko leto 2021. Dne 18. 12. 2021 je stopila v veljavo Uredba o spremembah Uredbe o shemah neposrednih plačil, ki je bila objavljena v Uradnem listu RS št. 197/21 in določa sledeče:

* Spremembo odstotka ovojnice, ki se namenja za dohodkovno podporo za mlade kmete.
* Pripridobitvi plačilnih pravic iz nacionalne rezerve za kmeta začetnika s spremembo še naprej velja, da novi nosilec kmetije ni upravičen do plačilnih pravic, v primeru, da je prejšnji nosilec kmetije že prejel plačilne pravice iz nacionalne rezerve. Sprememba je le v delu, da to velja ne glede na dejstvo ali je novi nosilec bil član kmetije ali ne.
* Povprečni hektarski pridelek ene vrste zelenjadnic in povprečni hektarski pridelek zelenjadnic skupaj v t/ha za leto 2022.

|  |
| --- |
| Tudi za leto 2022 se pri izplačilih upoštevajo plačilne pravice, za katere se *Vloga za prenos plačilnih pravic* odda na ARSKTRP **do 28. 2. 2022** . Svetujemo, da spremembo nosilca kmetijskega gospodarstva**, tudi v primeru spremembe nosilca kmetije med člani kmetije,** na upravnih enotah **uredite čimprej** oziroma najkasneje do 28. 2. 2022, da boste lahko pravočasno oddali *Vlogo za prenos plačilnih pravic*, ki je potrebna tudi v primeru spremembe nosilca kmetije med člani kmetije. Pri tem se je za urejanje podatkov na upravnih enotah potrebno naročiti po telefonu.  Na ta način se bo novemu nosilcu kmetijskega gospodarstva zagotovila možnost uveljavljanja shem neposrednih plačil, ki so vezana na aktivacijo plačilnih pravic - torej shemo osnovnega plačila (t.i. plačilne pravice), zeleno komponento, PONO in shemo za mladega kmeta. Če *Vloga za prenos plačilnih pravic* ne bo oddana do 28. 2. 2022, plačilne pravice ne bodo pravočasno prenesene na novega nosilca. Posledično novi nosilec **za leto 2022 ne bo upravičen do omenjenih shem neposrednih plačil, ki so vezane na aktivacijo plačilnih pravic.** |

1. **UKREPI PRP 2014–2020**

**7.1 Ukrep kmetijsko-okoljska-podnebna plačila (ukrep KOPOP): če** **v letu 2022 prvič vstopate v ukrep KOPOP**, morate najpozneje **do** **5. 5. 2022 opraviti 6-urni program predhodnega usposabljanja**. Enako velja tudi za upravičence, ki bodo prevzeli obveznost od drugega KMG, pa do sedaj niso bili vključeni v ukrep KOPOP. Če ste predhodno usposabljanje opravili že med leti 2015 in 2021, v ukrep KOPOP pa v tem letu niste vstopili, se šteje, da imate obveznost predhodnega usposabljanja opravljeno in vam v letu 2022 tega usposabljanja ni treba opravljati ponovno.

Če se v ukrep KOPOP vključite v letu 2022 ali pa ste se v ta ukrep že vključili med leti 2015 in 2021, morate najpozneje **do 20. 12. 2022 opraviti 4-urni program rednega usposabljanja** za leto 2022. Če zaključene petletne obveznosti v letu 2022 ne boste podaljšali, vam tega usposabljanja ni treba opraviti. Upravičenci, ki ste v ukrep KOPOP vstopili v letu 2020, morate **storitev svetovanja** uporabiti najpozneje do **31. 12. 2022**.

Pri operaciji »**Reja lokalnih pasem, ki jim grozi prenehanje reje«**, upoštevajte, da morajo biti živali avtohtonih in tradicionalnih pasem vpisane v izvorno rodovniško knjigo, rodovniško knjigo oz. registre ali evidence porekel. ARSKTRP podatke o vpisu za govedo in konje preverja glede na stanje na dan 1. 2. 2022, za prašiče, ovce, koze in kokoši pa glede na stanje en dan pred oddajo ZV za leto 2022.

V letu 2022 **se spreminja izvajanje operacije »Habitati ptic vlažnih ekstenzivnih travnikov«.** Bistvena novost je, da sta datumska omejitev košnje in plačilo vezana na prisotnost kosca, o čemer upravičenca obvesti ARSKTRP (podatke o prisotnosti kosca ARSKTRP prejme od DOPPS, ki opravi monitoring kosca). Če kosec na površini vključeni v to operacijo ni prisoten, se košnja izvede od 10. 7. tekočega leta, če je kosec prisoten pa od 1. avgusta tekočega leta. Če je kosec prisoten na površini vključeni v to operacijo, upravičenec prejme še dodatno plačilo. Podrobnejša določila in navodila bodo objavljena v Navodilih za izvajanje ukrepov kmetijske politike za leto 2022 in v uredbi, ki ureja plačila KOPOP.

**POZOR! Da se pri izvajanju ukrepa KOPOP izognete sankcijam, morate dosledno upoštevati predpisane pogoje.**

**7.2 Ukrep ekološko kmetovanje (ukrep EK):** upravičenci do plačil za izvajanje ukrepa EK morate:

* opraviti 6-urni program usposabljanja; najpozneje do 20. 12. 2022 za tekoče leto;
* najmanj enkrat v obdobju trajanja obveznosti uporabiti storitev svetovanja;
* imeti v prvem letu trajanja obveznosti, najpozneje do 20. 12. 2022, izdelan individualni načrt preusmeritve KMG v ekološko pridelavo, če prvič vstopate v kontrolo ekološkega kmetovanja;
* če v letu 2022 v okviru ukrepa EK uveljavljate plačilo za pridelavo semenskega materiala kmetijskih rastlin, mora biti KMG vpisano v SEME-register do 23. 2. 2022.

**7.3 PA za ukrepa KOPOP in EK**: upravičenci, ki prvič vstopate v ukrep KOPOP oz. ukrep EK, morate imeti PA izdelan najpozneje na dan oddaje zahtevka za ukrep KOPOP oz. ukrep EK. Če se vključite v izvajanje ukrepov KOPOP in EK, se za KMG pripravi skupen PA za oba ukrepa. PA se izdela za KMG, razen za planino. Če ima KMG tudi planino in se z njenimi površinami vključi v operacijo »Planinska paša« v okviru ukrepa KOPOP, se za to planino izdela ločen PA.

Dopolnitev PA je potrebna, če:

• imate za ukrep KOPOP izdelan PA med leti 2015 in 2021, v letu 2022 pa ste pridobili nove GERK-e; za te GERK-e morate pri operaciji »Poljedelstvo in zelenjadarstvo« izdelati zasnovo kolobarja; uporabljate mineralna gnojila in nimate vpisanih analiz tal in gnojilnih načrtov za vse GERK-e oz. v letu 2022 vstopate v nove operacije/zahteve ukrepa KOPOP;

• imate za ukrep EK izdelan PA med leti 2015 in 2021, v letu 2022 pa ste pridobili nove GERK-e oz. uporabljate za ta ukrep dovoljena mineralna gnojila in nimate vpisanih analiz tal in gnojilnih načrtov za vse GERK-e.

Če izdelana analiza tal in gnojilni načrt nista več veljavna, morate v letu 2022 za GERK-e na katerih boste uporabljali mineralna gnojila, novo analizo tal in gnojilni načrt izdelati upravičenci, ki v letu 2022 prvič vstopate v ukrepa KOPOP in EK. Če vaša prevzeta petletna obveznost za izvajanje ukrepov KOPOP in EK še traja ali pa boste v 2022 zaključeno petletno obveznost za izvajanje ukrepa KOPOP in EK podaljšali, pa morate novo analizo tal in gnojilni načrt izdelati le, če pridobite nove GERK-e, na katerih boste uporabljali mineralna gnojila.

Pri ukrepih KOPOP in EK je za nove GERK-e treba vpisati analize tal in priložiti skenograme analiz tal in gnojilnih načrtov, kopije analiz tal in gnojilnih načrtov pa v fizični obliki ali kot skenogram ob oddaji ZV poslati ARSKTRP. Kot še veljaven datum izdelave analize tal se za leto 2022 upošteva 1. 1. 2018.

**7.4 Podaljšanje zaključenih petletnih obveznosti ukrepov KOPOP in EK:** z letom 2021 so se petletne obveznosti izvajanja ukrepov KOPOP in EK za upravičence, ki ste v ta ukrepa vstopili v letu 2017, zaključile. Zaključene petletne obveznosti v letu 2022 lahko podaljšate za eno leto. Prav tako v letu 2022 obveznosti lahko podaljšate še za eno leto tisti upravičenci, ki ste te obveznosti podaljšali že v letu 2021. Pogoje in način podaljšanja zaključenih petletnih obveznosti ukrepov KOPOP in EK določa uredba, ki ureja plačila za ta ukrepa.

V letu 2022 so (poleg podaljšanja zaključenih petletnih obveznosti) mogoči tudi novi vstopi v ukrepa KOPOP in EK. **Za nove vstope v 2022 bo obveznost samo enoletna.** **V okviru ukrepa KOPOP so mogoči novi vstopi v naslednje operacije**: Posebni traviščni habitati, Traviščni habitati metuljev, Habitati ptic vlažnih ekstenzivnih travnikov, Steljniki, Vodni viri, Ohranjanje habitatov strmih travnikov, Grbinasti travniki, Reja domačih živali na območju pojavljanja velikih zveri, Planinska paša, Visokodebelni travniški sadovnjaki, Ohranjanje mejic, Reja lokalnih pasem, ki jim grozi prenehanje reje in Ohranjanje rastlinskih genskih virov, ki jim grozi genska erozija. **Novi vstopi v ukrep EK** so mogoči za tista KMG, ki so se do 31. 12. 2021 prijavila v kontrolo pri pooblaščeni organizaciji za kontrolo in certificiranje.

* 1. **Ukrep dobrobit živali (DŽ):**

**Operacija DŽ – prašiči:** upravičenci, ki boste v letu 2022 prvič vstopili v operacijo DŽ - prašiči, morate imeti izdelan celoten program DŽ in vnesen v CRPš najpozneje do vključno 31. decembra 2021, saj obveznost v letu 2022 traja od 1. januarja 2022 do 31. decembra 2022. Za KMG oziroma za G-MID-e na katerih je bil program DŽ izdelan že za leto 2021, morata biti pregled gospodarstva in vnos podatkov v CRPš ter posodobitev programa DŽ in vnos podatkov v CRPš izdelana najpozneje do 23. februarja 2022.

**POZORI!** Upravičenci morate podatke o staležu prašičev na prvi dan v mesecu sporočiti najpozneje do sedmega dne v mesecu za tekoči mesec. Če je sedmi dan sobota, nedelja ali praznik, se zadnji dan za poročanje prenese na prvi naslednji delovni dan.

**Operacija DŽ – drobnica:** drobnica se mora pasti neprekinjeno najmanj 210 dni ali najmanj 180 dni na KMG, ki so razvrščena v območje s krajšo vegetacijsko dobo, v času od 15. 3. 2022 do 30. 11. 2022. KMG je razvrščeno v območje s krajšo vegetacijsko dobo, če ima na dan **18. februar 2022** v RKG več kot 50 % grafične površine GERK-ov z vrsto rabe 1300, 1320 in 1222 znotraj območja s krajšo vegetacijsko dobo.

**POZOR! Tudi v letu 2022 bodo veterinarske organizacije, ki opravljajo koprološke analize, rezultate koproloških analiz vnašale v seznam koproloških analiz v spletnem portalu Volos.** Podatki iz seznama koproloških analiz (datum koprološke analize, število vzorcev blata in potrebnost tretiranja živali) se bodo uporabljali za upravni pregled že ob oddaji zahtevka za operaciji DŽ – govedo in DŽ – drobnica, kljub temu pa morajo upravičenci hraniti dokazila o opravljenih koproloških analizah do konca leta 2022. **Koprološka analiza in vnos podatkov v seznam koproloških analiz bosta morala biti izvedena pred oddajo zahtevka za ukrep DŽ in hkrati pred začetkom paše v letu 2022.** Če podatki koproloških analiz ne bodo vneseni v seznam koproloških analiz, nosilec ne bo mogel oddati zahtevka za operacijo DŽ – govedo oz. DŽ – drobnica.

Nosilce kmetijskih gospodarstev, ki bodo oddali zahtevek za operacijo DŽ – govedo oz. zahtevek za operacijo DŽ – drobnica opozarjamo, da bodo morali oddati vzorce blata za koprološko analizo **najmanj osem dni pred oddajo navedenih zahtevkov. Opozarjamo, da je za operacijo DŽ – drobnica rok za oddajo zbirne vloge in zahtevka najpozneje do 5. 5. 2022.**

1. **NAVZKRIŽNA SKLADNOST**

Pri zahtevah navzkrižne skladnosti v letu 2022 je sprememba na področju identifikacije in registracije prašičev. Prašiči, rojeni na KMG, morajo biti označeni najpozneje v devetih mesecih oziroma v vsakem primeru preden zapustijo kmetijsko gospodarstvo. Izjemnih okoliščin v zvezi z epidemijo Covid-19 ni, ukinjene so tudi tiste, ki so veljale v letu 2021.

1. **KAM PO INFORMACIJE**

Podrobnejša navodila za uveljavljanje ukrepov kmetijske politike za leto 2022 so dostopna na naslednjih točkah:

* + na **spletni strani ARSKTRP,** v storitvi »*Oddaja zbirne vloge za leto 2022*«, na povezavi:[*https://www.gov.si/zbirke/storitve/oddaja-zbirne-vloge-za-leto-2022/*](https://www.gov.si/zbirke/storitve/oddaja-zbirne-vloge-za-leto-2022/)*;*
  + **Agencija RS za kmetijske trge in razvoj podeželja, Dunajska cesta 160, 1000 Ljubljana;** 
    - uradne ure: ob ponedeljkih od 8.30 do 12. ure, ob sredah od 8.30 do 12. ure in od 13. do 15. ure ter ob petkih od 8.30 do 12. ure;
    - **KLICNI CENTER - tel.: (01) 580 77 92:** od ponedeljka do četrtka od 8. do 15. ure in ob petkih od 8. do 14. ure. E-pošta: **aktrp@gov.si**, spletna stran: [***www.arsktrp.gov.si***](http://www.arsktrp.gov.si).
  + **Območni kmetijsko gozdarski zavodi pri Kmetijsko gozdarski zbornici Slovenije.**